Trygve Slagsvold Vedum

**Trygve Magnus Slagsvold Vedum** (født 1978) er en norsk gårdbruker og politiker (Sp). Han var Norges finansminister fra oktober 2021 til februar 2025, og landbruks- og matminister fra 2012 til 2013. Vedum er gårdbruker fra Stange i Innlandet, han er leder i Senterpartiet siden 2014 og er innvalgt på Stortinget fra Hedmark valgdistrikt siden 2005.  

## Liv og virke
### Bakgrunn, utdannelse
Han er sønn av lektor og barnebokforfatter Trond Vidar Vedum (1946–) og lærer Karen Sigrid Slagsvold (1949–).

Vedum er utdannet agronom fra Jønsberg landbruksskole fra 1997, studerte realfag ved Høgskolen i Hedmark 1997–1998 og tok grunnfag i sosiologi og mellomfag i statsvitenskap ved Universitetet i Oslo i perioden 1999–2002. Høsten 2005 overtok han familiegården Bjørby på Ilseng i Stange kommune. Vedum tjenestegjorde i militærpolitiet under førstegangstjenesten. I årene 2004–2005 arbeidet han som organisasjonsrådgiver i Senterpartiet.

Vedum er for øvrig kjent som en habil danser. Han er gift med Cathrine Wergeland (1975–) som han har to barn med.

### Politisk karriere
Han hadde ulike verv i Senterungdommen fra 1993, og satt som leder i organisasjonen på landsplan 2002–2004. Han var også medlem av Hedmark fylkesting 1999–2005. Av andre verv kan nevnes styremedlem i Nei til atomvåpen og Nei til EU 2005–2007.

Vedum har vært innvalgt på Stortinget fra Hedmark siden 2005, og satt som medlem av Stortingets kommunal- og forvaltningskomité 2005–2008, 1. nestleder i Stortingets helse- og omsorgskomité og 2. visepresident i Odelstinget 2008–2009 samt parlamentarisk leder og medlem av Stortingets utenriks- og forsvarskomité 2009–2012. Vedum var landbruksminister i Jens Stoltenbergs andre regjering fra juni 2012 til regjeringsskiftet etter stortingsvalget i 2013. Fra høsten 2013 var han medlem av Stortingets finanskomite.

Han var 2. nestleder i Senterpartiet 2009–2014. I 2014 ble han valgt til leder i Senterpartiet som 35-åring og ble Senterpartiets yngste leder noensinne.

Vedum ble utnevnt til finansminister i Jonas Gahr Støres regjering 14. oktober 2021. Tirsdag 4. februar 2025 gikk han av, etter at Senterpartiet uka før varslet at de ville gå ut av regjering grunnet uenigheter rundt energipolitikken. Vedum ble etterfulgt av Jens Stoltenberg.

### Regjeringsmedlem
* 2012–2013: Landbruks- og matminister
* 2021–2025: Finansminister

### Sykdom
Ved Senterpartiets landsmøte 2023 fortalte Vedum at han var rammet av den alvorlige sykdommen multippel sklerose.

## Media
### Fjernsyn
I 2019 ble han portrettert av Thomas Seltzer NRK-dokumentaren "*By, land og en skalla mann*" hvor Seltzers filmteam fulgte Vedums reiser og arbeid som politiker over flere uker.

Vedum var en deltaker i første sesong i serien *[[Maskorama]]*, hvor han røk ut i episode 2 den 14. november 2020. Hans forkledning var rollen som «Fugleskremselet», og sangen han fremførte var Klovner i Kamp sin låt «Langt å gå».

Trygve Slagsvold Vedum har gjentatte ganger vært utsatt for identitetstyveri på nettsamfunnet Twitter. Den 22. november 2021 sendte Finansdepartementet klokken 12 en e-post til NTB angående at en falsk konto som hadde utgitt seg for å være Vedum hadde feilaktig blitt verifisert av Twitter. Saken ble kort tid etter rapportert av blant annet *[[VG]]* og NRK, kontoen ble deretter slettet klokken 13 samme dag. Grunnen til at kontoen ble verifisert er at det skjedde en feil i innrapporteringen hos Statsministerens kontor, som har ansvaret for at brukerkontoene til statsrådene som har Twitter verifiseres.

## Bibliografi
* *Nær folk* (2021) med Jan Bøhler

## Fotnoter

## Referanser


## Eksterne lenker
* 
* 
* 
*